Jonges droom, sien nuwe horisonne danksy rugbyklub | Rapport
Jonges droom, sien nuwe horisonne danksy rugbyklub
Tot 120 kinders van die ouderdom van vier tot negentien jaar daag op vir oefening by Rob van Tooren se junior rugbyontwikkelingsklub in Eshowe. | Foto: Khaya Ngwenya
Bedags in Eshowe is hy Bob die Bouer. Saans is Rob van Tooren van dié KwaZulu-Natalse dorp 'n superster-rugbyafrigter.Dié bouer het sewe jaar gelede 'n junior rugby-ontwikkelingsklub met 13 kinders begin.Vandag het hy 120 spelers wat opdaag vir rugby-oefening, asook vier assistente wat hulle afrig vir moontlike plekke in die provinsie se top-rugbyskole."Ons wil nie rugbysterre van hulle maak nie," sê Van Tooren, "ons wil hê die seuns moet kom en dit geniet. Ons wil hê kinders moet rugby speel ..."Daar is soveel gemors daarbuite. Kinders het 'n plek nodig waar hulle daarvan kan vergeet."Van Tooren (39), 'n voormalige amateur-rugbyspeler, se spangroep is van vier tot negentien jaar oud. Hulle kom van sewe verskillende skole, waarvan vier in die omliggende omgewing is.Party is arm, ander nie."Ons het geen kriteria nie. Ons sien nie kleur nie. Ons is nie gepla as jy nie voorheen rugby gespeel het nie. Ons wil hê die kinders moet hul horisonne verbreed en nie gekniehalter wees deur waar hulle vandaan kom nie." Shlenge Mazibuko (13) reis ná rugby-oefening 7?km ver om by sy huis in die Umlalazi-township uit te kom. Hy moet op 'n onbetroubare maat staatmaak vir 'n saamry-geleentheid. Dié se oupa het 'n motor. Hy moes onlangs by sy ma pleit om te kan aanhou oefen."Ek wil vir die Springbokke uitdraf," sê hy trots."Ek is lief vir oom Rob. Hy het 'n goeie hart. Hy wil die beste vir ons hê en dink ons kan vir die Springbokke speel."Een van die klub se sterre is Seun Maduna (14), wat danksy 'n rugbybeurs aan die ­Hoërskool Glenwood in Durban skoolgaan. "Hy sal dit nog ver bring. Hy sal beslis binne vyf jaar vir die Haaie speel," sê Van Tooren.Maduna se twee ouer broers speel ook vir die klub.Hul pa, Jotham Maduna, 'n voorman by 'n suikermaatskappy, sê hy sou nie sy seuns se toekomsplanne met sy salaris kon bekostig het nie. Ander Van Tooren-suksesstories is Gert Coetzee wat 'n sportbeurs gekry het en in Durban skoolgaan, Nhlakanipho Sibiya, wat vir die provinsie se o.14-span speel, en sy eie seun, Brent, wat ook met 'n sportbeurs by Glenwood skoolgaan."Ek glo elke kind het potensiaal. Baie seuns wat hiernatoe kom, het geen eiewaarde nie. Niemand glo in hulle nie," sê hy. share: